Jes Lunde (SF), 2000-02-09:
Jeg vil sige tak for støtten til det flertal, som helt åbenbart støtter forslaget her, så vi kan få det gennemført.
Jeg synes, det er meget glædeligt, fordi det kan betyde et spring fremad for kvalitetsniveauet i det arbejde, der laves her i Folketinget.
Vi har jo haft mange konferencer og mangen snak om lovkvalitet, og alle er selvfølgelig enige om, at vi skal gøre vores arbejde ordentligt.
Lovforslagene skal udtrykke den hensigt, der egentlig var fra forslagsstillernes side, og ikke en masse skæve virkninger, som tilfældigvis er kommet igennem, og som man så senere hen skal til at rette på. Jeg synes bare, det har været lidt frustrerende, at samtidig med at vi har haft de dér store konferencer, hvor vi har lovet hinanden, at nu skal det være bedre, at så er det alligevel blevet sådan, hver gang vi kommer op imod en sæsonafslutning, at så bliver der en masse ting jaget igennem på meget kort tid, fordi der indgås et finanslovforlig meget tæt op mod deadline, og så skal man ekspedere f.eks. 21 love på 10 dage, som vi gjorde her i december måned, og det er uanstændigt over for befolkningen.
Befolkningen har krav på at kunne følge med.
Det er en hel hjørnesten i demokratiet; befolkningen skal kunne følge med i, hvad det er, der foregår her.
De har ikke en chance, hvis vi på ti dage gennemfører så mange love.
Det er dårlig nok, at de organisationer, hvis kommentarer til lovgivningsprocessen vi jo er dybt afhængige af - der kommer
tit fra organisationerne mange kloge indvendinger, hvor de siger: Jamen hvis I nu laver det på en lidt anden måde, så kan I opnå den samme virkning, men uden at få de skadevirkninger, der vil være med den måde, I indtil nu har tænkt at gøre det på, og det lærer vi af - det er dårlig nok, at de kan nå at følge med på de ti dage, og befolkningen kan da slet ikke, og det synes vi er forkert.
Derfor er vi glade for, at der viser sig et flertal nu for at få indført den her frist på 30 dage.
Det er helt klart, at det skal følges op af, at der så også er en disciplin blandt de partier, der laver et finanslovforlig, så man ikke søger dispensationer hele tiden. Jeg er overbevist om, at den debat, vi har her, vil medvirke til det.
Det er jo sådan, at finanslovforlig traditionen tro kun indgås på det tidspunkt, hvor de absolut skal indgås af hensyn til tidsfristerne.
Sådan er det i dag, og det er det, som nogen heroppefra har kaldt for skoleklassesyndromet eller stileafleveringssyndromet
: Hvis der er en opgave foran én, som er en lille smule ubehagelig, hvor der er nogle ting, man skal træffe beslutning om, som man egentlig ikke har lyst til at træffe beslutning om, så gør man det i sidste sekund.
Det er først dér, partierne føler sig så presset, at der bliver den vilje til at bøje sig mod hinanden, som er forudsætningen for at lave det kompromis, som et finanslovforslag altid er udtryk for.
Fristen her på de 30 dage fra fremsættelse til tredje behandling af et lovforslag vil simpelt hen fremrykke det tidspunkt, hvor man er nødt til at gøre sine ting færdige for at få dem behandlet i Folketinget.
Det tror jeg ville være sundt for hele finanslovprocessen.
Og i og med at finansloven fremsættes allerede i august måned, så er der jo masser af måneder at arbejde i.
Der er ingen grund til, at arbejdet ligger stille i så lang tid, og at man først reelt i dag kommer i gang med forhandlingerne i november måned.
Det kan man roligt starte før, uden at der kommer noget problem ud af det. Det er klart, at der stadig væk skal være dispensationsmulighed ved hastelovgivning.
Flere har været inde på det.
Er der en økonomisk krise, er der en undtagelsessituation, så skal man kunne gennemføre noget på kort tid, men hovedreglen skal være, at der er god tid til arbejdet, så alle kan følge med, også i befolkningen, så man kan blande sig og komme med deputationer, så demokratiet kan virke, og sådan at vi får en bedre sikkerhed for, at det er kvalitet, det, vi leverer.
Det har befolkningen krav på, for det er dem, der skal leve med de love, vi går og laver herinde.
Så tak til det flertal, som støtter forslaget.
Jeg glæder mig til udvalgsarbejdet.